
Številka: 6033-11/2025/18
Datum: 19. 2. 2026

Svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na podlagi sedme alineje enajstega odstavka 51.h člena in druge alineje šestega odstavka 51.p člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, 109/12, 85/14, 75/16, 61/17 ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23; v nadaljevanju: ZViS) v postopku akreditacije univerzitetnega študijskega programa Uporabna psihologija DOBA Fakultete za uporabne poslovne in družbene študije Maribor, Prešernova ulica 1, 2000 Maribor, ki jo zastopa direktorica Jasna Dominko Baloh, na svoji 228. seji 19. 2. 2026 sprejel naslednjo


ODLOČBO

1. Svet Nacionalne agencije Republike Slovenije za kakovost v visokem šolstvu podeli akreditacijo univerzitetnemu študijskemu programu Uporabna psihologija DOBA Fakultete za uporabne poslovne in družbene študije Maribor, za nedoločen čas.

2. Visokošolski zavod mora v roku dveh let od dokončnosti odločbe svetu agencije poročati o napredku in upoštevanju priporočil, ki so bila izražena v odločbi oziroma končnem poročilu skupine strokovnjakov, in sicer o:

-  izboljšani umeščenosti predmetov s področja psihometrije in statistike znotraj 
      predmetnika

· povečanju  števila partnerskih institucij za prakso iz področja pedagoške in klinične psihologije

· povečanju nabora knjižničnih virov iz področja psihologije v knjižnici

· doslednem izvajanju vaj v živo, s čimer bo zagotovljen ustrezen razvoj praktičnih kompetenc za delo psihologa.


· zagotavljanju deleža predmetov, kjer celotne ocene ni možno pridobiti zgolj s sprotnim preverjanjem znanja, ampak  tudi s končnim preverjanem znanja    


Poročilo o napredku se lahko sklicuje na dele samoevalvacijskega ali drugega poročila, iz katerih je razviden napredek oziroma upoštevanje priporočil.


2. Stroški v znesku 1.900,00 evrov so breme agencije.


Obrazložitev

DOBA Fakulteta za uporabne poslovne in družbene študije Maribor, Prešernova ulica 1, 2000 Maribor (v nadaljnjem besedilu: vlagatelj) je dne 22. 4. 2025 na svet Nacionalne agencije Republike Slovenije za kakovost v visokem šolstvu (v nadaljnjem besedilu: svet agencije) poslala vlogo za akreditacijo univerzitetnega študijskega programa Psihologija. Vlagatelj je po pozivu vlogo dopolnil 19. 5. 2025, v odzivu na prvo poročilo skupine strokovnjakov z dne 20. 10. 2025 pa je med drugim spremenil ime študijskega programa v Uporabna psihologija.

Univerzitetni študijski program Uporabna psihologija je po klasifikaciji KLASIUS-P-16 uvrščen na področji [0313] Psihologija, [0031] Osebne spretnosti in osebnostni razvoj in KLASIUS-SRV na področje 16204, po klasifikaciji Frascati pa v 5 Družbene vede. Študijski progam je uvrščen v 7. raven po nacionalnem ogrodju kvalifikacij, v 6. raven po evropskem ogrodju visokošolskih kvalifikacij ter prvo stopnjo evropskega ogrodja kvalifikacij.
Strokovni naslov diplomantke je diplomirana psihologinja (UN), diplomanta pa diplomirani psiholog (UN). Okrajšava se glasi dipl. psih. (UN).

Na 214. seji je svet agencije imenoval skupino strokovnjakov za pripravo poročila o izpolnjevanju meril za akreditacijo predmetnega  študijskega programa (akreditacijsko poročilo) v sestavi: doc. dr. Anita Goltnik Urnaut, Fakulteta za komercialne in poslovne vede, predsednica, izr. prof. dr.  Urška  Fekonja, Univerza v Ljubljani, Filozofska fakulteta, članica, prof. dr. Vladimir Hedrih, Univerzitet u Nišu, Filozofski fakultet, član, Kristina  Debenjak, Univerza v Ljubljani, Pedagoška fakulteta, članica študentka. 

Skupina strokovnjakov je akreditacijsko poročilo na agencijo posredovala 18. 9. 2025. Vlagatelj je dne 20. 10. 2025 dal pripombe k akreditacijskemu poročilu, ki jih je skupina strokovnjakov presodila in dne 28. 11. 2025 na agencijo posredovala končno akreditacijsko poročilo. Ker je vlagatelj v odzivu na akreditacijsko poročilo vlogo za akreditacijo študijskega programa precej spremenil, so strokovnjaki v končnem akreditacijskem poročilu navedli tudi nekaj na novo ugotovljenih večjih pomanjkljivosti, oz. neskladnostmi, s katerimi vlagatelj še ni bil seznanjen zato je svet agencije na 223. seji dne 18. 12. 2025 vlagatelja pozval, da se do njih opredeli. Vlagatelj se je na poziv sveta agencije odzval dne 15. 1. 2026. 

Sedma alineja enajstega odstavka 51.h člena ZViS določa, da svet agencije odloča o akreditacijah študijskih programov. Študijski programi se presojajo po določbah ZViS (členi od 32. in naprej) ter po standardih kakovosti iz 17. in 18. člena Meril za akreditacijo in zunanjo evalvacijo visokošolskih zavodov in študijskih programov (Uradni list RS, št. 42/17, 14/19, 3/20, 78/20, 82/20 – popr.,  44/21 in 23/23; v nadaljevanju: Merila za akreditacijo), torej po naslednjih področjih presoje: sestava in vsebina študijskega programa ter zasnova izvedbe študijskega programa. 

Svet agencije je vlogo vlagatelja, končno akreditacijsko poročilo skupine strokovnjakov (v nadaljevanju: končno poročilo) ter odziv vlagatelja na končno poročilo obravnaval na 228. seji, 19. 2. 2026.

Pri 1. standardu 17. člena Meril za akreditacijo je skupina strokovnjakov v končnem poročilu ugotovila, da je konsistentnost in vsebinska povezanost posameznih predmetov in učnih načrtov ter študijskega programa kot celote večinoma primerna. Cilji in študijski rezultati, navedeni v učnih načrtih predmetov, so večinoma skladni s cilji in naravo študijskega programa. Skupina strokovnjakov je mnenja, da je število projektov zadostno za institucijo, ki začenja izvajati univerzitetni študijski program uporabne psihologije. Zabeležena  pa je bila tudi ena delna skladnost, in sicer, da horizontalna in vertikalna povezanost predmetov nista v celoti ustrezni, saj se študenti o psihološkem testiranju in merjenju učijo šele v tretjem letniku, potem, ko so že opravili predmete, za razumevanje katerih morajo imeti znanje o psihološkem merjenju. Po mnenju skupine strokovnjakov je potrebno vsebino psihometrije razširiti za še en predmet in jo prestaviti v drugi letnik, predmete statistike pa prestaviti v prvi in drugi semester prvega letnika. 
Svet agencije je na 223. seji dne 18.12.2025 to ugotovljeno delno skladnost prekvalificiral v priložnost za izboljšanje, saj meni da zapisane pomanjkljivosti horizontalne in vertikalne povezanosti niso tako obsežne, da bi preprečile zadostno mero povezanosti učnih načrtov in predmetnika s cilji in kompetencami študijskega programa.

Svet agencije se z ugotovitvami skupine strokovnjakov strinja, razen v delu, kjer je delno skladnost prekvalificiral v priložnost za izboljšanje, in ugotavlja, da je 1. standard 17. člena Meril za akreditacijo izpolnjen.

Pri 2. standardu 17. člena Meril za akreditacijo je skupina strokovnjakov v končnem poročilu ugotovila ustreznost izpolnjevanja standarda, saj se študijski program po imenu, namenu in vsebini primerno umešča v predvideno področje in disciplino. Je pa skupina strokovnjakov kot priložnost za izboljšanje izpostavila, da bi bilo potrebno zagotoviti več inštitucij, ki bi ponujale prakso s področij pedagoške in klinične psihologije, kar bi razširilo pokritost teh vsebin znotraj študijskega programa. 

Svet agencije se strinja z ugotovitvami skupine strokovnjakov in ugotavlja, da je 2. standard 17. člena Meril za akreditacijo izpolnjen.

Pri 3. standardu 17. člena Meril za akreditacijo je skupina strokovnjakov ugotovila, da je analiza potreb zaposlovalnega okolja, trga dela in zaposljivosti diplomantov univerzitetnega študijskega programa Uporabna psihologija ustrezna. Je pa skupina strokovnjakov izpostavila  priložnost za izboljšanje glede priprave podrobnejše analize zaposljivosti, ki bi naslavljala potrebe trga dela po zaposlovanju diplomantov prvostopenjskega univerzitetnega študijskega programa Uporabna psihologija. Opravljena analiza, ki jo je vlagatelj priložil k vlogi,  se namreč ne nanašale na prvostopenjski študij psihologije oz. konkretne podatke o razpisanih delovnih mestih in brezposelnosti za diplomante prvostopenjskega univerzitetnega študijskega programa Uporabne psihologije, ampak tudi na razpoložljiva delovna mesta za psihologe, ki so končali tako prvo, kot tudi drugo in tretjo stopnjo študija psihologije.
[bookmark: _Hlk177032736]
Svet agencije se strinja z ugotovitvami skupine strokovnjakov in ugotavlja, da je 3. standard 17. člena Meril za akreditacijo izpolnjen.

Pri 4. standardu 18. člena Meril za akreditacijo je skupina strokovnjakov v končnem poročilu ugotovila, da ima vlagatelj vzpostavljen digitalni informacijski sistem in dobro podporo pri uporabi za študente. Kot priložnost za izboljšanje so predlagali okrepitev nabora knjižnih virov s področja psihologije v knjižnici.
Skupina pa je ugotovila tudi delno skladnost, in sicer, da habilitacijska področja, reference in raziskovalno delo nosilcev predmetov pri nekaterih predmetih niso povezani z vsebinami predmetov, ki jih bodo poučevali.  Nosilka predmeta Uvod v izobraževalno psihologijo je visokošolska učiteljica s habilitacijo iz izobraževanja, nosilka predmeta organizacijska psihologija pa ima habilitacijo iz področja managementa. Prav tako obe nosilki izvajata znanstveno delo na področju habilitacije, ne pa na področju omenjenih predmetov. Svet agencije je na 223. seji dne 18. 12. 2025  ocenil, da gre za prevelik razkorak med habilitacijskimi področji in znanstvenimi referencami omenjenih izvajalk ter predmeti, ki jih izvajata, zato je to delno skladnost prekvalificiral v neskladnost.
Nadalje je  skupina strokovnjakov v končnem poročilu ugotovila novo večjo pomanjkljivost oz. neskladnost pri četrtem standardu 18. člena Meril za akreditacijo, saj je. Vlagatelj ob odzivu na akreditacijsko poročilo z dne 20. 10. 2025 spremenil študijski program tako. da posamezni predmeti sicer vključujejo vaje, ki predvidevajo uporabo pridobljenega znanja v praktičnem delu, vendar glede na to, da je program v celoti izveden na daljavo, zadostnih praktičnih kompetenc v okviru vaj študenti na ta način ne morejo usvojiti. Izvedba študija psihologije na daljavo pa ne zagotavlja razvoja ustreznega znanja in kompetenc na 1. stopnji  in tako ni v skladu s smernicami EuroPsy.
Skupina strokovnjakov je v končnem poročilu pri istem standardu ugotovila tudi novo neskladnost glede jezika izvajanja.  Vlagatelj je v odzivu  na akreditacijsko poročilo namreč navedel, da namerava jezik izvajanja prilagajati glede na posamezen razpis za vpis. To pa v praksi pomeni, da bi slovenščino lahko v celoti zamenjala angleščina ali hrvaščina, kar je v nasprotju z 8. členom ZViS. 

Svet agencije se strinja z ugotovitvami skupine strokovnjakov pri 4. standardu 18. člena Meril za akreditacijo, ki so jih navedli v končnem poročilu, razen v delu, kjer je delno skladnost prekvalificiral v neskladnost. Ker je svet pri zadevnem standardu ugotovil tudi, da so neskladnosti, ki jih je ugotovila skupina strokovnjakov v končnem poročilu, na novo ugotovljene, je vlagatelja pozval, da se glede teh novo ugotovljenih večjih pomanjkljivostih oz. neskladnosti ter tudi do delne skladnosti, ki jo je svet prekvalificiral v neskladnost, izjasni.

Pri petem standardu 18. člena Meril za akreditacijo je skupina strokovnjakov ugotovila, da so načini ocenjevanja, pogoji za dokončanje študija ter Merila za priznavanje znanja in spretnosti, pridobljenih pred vpisom v študijski program ustrezni. Kot priložnost za izboljšanje predlaga uvedbo obveznega deleža končnega preverjanja znanja za zagotavljanje integracije znanja in končnega preverjanja ter evalvacije celovitih kompetenc študentov. 
Skupina strokovnjakov pa je v končnem poročilu ugotovila tudi novo neskladnost, in sicer, da predvideni strokovni naslov ni skladen z imenom, vsebino in kompetencami študijskega programa Uporabna psihologija. Vlagatelj je med ostalimi spremembami programa znotraj odziva na prvo poročilo namreč spremenil ime programa iz Psihologija na Uporabna psihologija. Spremembi imena programa pa ni sledila tudi sprememba strokovnega naslova, ampak  je ta  ostal enak in je za diplomantke diplomirana psihologinja (UN), diplomanta pa diplomirani psiholog (UN). Skupina strokovnjakov se je v presoji primernosti strokovnega naslova osredotočila le na vsebino in kompetence študijskega programa, ki je predmet postopka akreditacije. Skupina strokovnjakov v končnem poročilu (stran 30) ugotavlja, da mora  strokovni naslov skladno z merili agencije odražati dejansko vsebino in kompetence programa, česar pa trenutni strokovni  naslov ne odraža in je zato ti  tudi dvoumen in zavajajoč za javnost, študente in delodajalce glede poklicne usposobljenosti diplomanta. Strokovni naslov bi tako moral biti skladen z vsebinami, kompetencami in imenom študijskega programa Uporabna psihologija. Ker je bila zapisana neskladnost v končnem poročilu na novo ugotovljena, je svet agencije vlagatelja pozval k izjasnitvi.  

Svet agencije je ugotovitvam v  končnem poročilu skupine strokovnjakov pri 5. standardu v celoti sledil, saj je pripravljeno jasno in strokovno. 

V delu, kjer so bile v končnem poročilu na novo ugotavljane večje pomanjkljivosti oziroma neskladnosti in kjer je svet agencije delno skladnost prekvalificiral v večjo pomanjkljivost oz. neskladnost, je svet agencije vlagatelja v skladu z 9. členom Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – Zdeb) pozval, da se   izjavi do navedenih ugotovitev.

Vlagatelj je v odzivu z dne 15. 1. 2026 glede  delne skladnosti, ki jo je svet prekvalificiral v neskladnosti, pri 4. standardu 18. člena  Meril za akreditacijo, ki se tiče zagotovitve področno primernih nosilcev predmetov, zagotovil dva nova nosilca, ki zagotavljata primerno habilitacijsko področje, reference in znanstveno raziskovalno delo pri izpostavljenih predmetih znotraj končnega poročila strokovnjakov. Svet agencije po odzivu vlagatelja  ugotavlja, da je navedeni standard v tem delu sedaj izpolnjen.

V zvezi z novo ugotovljeno neskladnostjo pri 4. standardu 18. člena Meril za akreditacijo, in sicer  da je program v celoti izveden na daljavo in da zadostnih praktičnih kompetenc v okviru vaj študenti na ta način ne morejo osvojiti, je vlagatelj v odzivu pojasnil, da bodo praktične vaje v učnih načrtih posameznih predmetov, ki razvijajo ključne kompetence za delo psihologa, kot so izvajanje psihološkega ocenjevanja in diagnostike, (klinično psihološko) opazovanje, pedagoško svetovanje in intervencije, delo z različnimi posamezniki in rizičnimi skupinami ter uporaba raziskovalnih metod v resničnih situacijah, izvedene v živo. Vaje bodo izvajali na sedežu fakultete. Z dosledno izvedbo vaj v živo bodo zagotovili ustrezen razvoj praktičnih kompetenc za delo psihologa.
Svet agencije po vlagateljevem odzivu ugotavlja, da je neskladnost odpravljena, 4. standard 18. člena Meril za akreditacijo pa tudi v tem delu sedaj izpolnjen. Vlagatelju svet agencije priporoča dosledno izvedbo vaj v živo in da v okviru poročila o napredku o tem tudi poroča.

Vlagatelj je glede na novo ugotovljene  neskladnosti z 8. členom ZViS, ki jo je v končnem poročilu pri 4. standardu 18. člena Meril za akreditacijo ugotovila skupine strokovnjakov, glede jezika izvedbe programa, zagotovil, da se bo študijski program v celoti izvajal v slovenskem jeziku. V primeru večjega števila tujih študentov, pa bodo študijski program sočasno ob izvajanju v slovenskem jeziku izvajali tudi v tujem jeziku na način, da bo izvajanje v tujem jeziku organizirano kot ločena izvedba programa za tuje študente, skladno z zakonom. Za izvedbo programa v tujem jeziku so se zavezali, da bodo nosilci predmetov izkazovali ustrezno govorno kompetentnost za poučevanje v tem jeziku, za zagotavljanje enakih pogoje za vse študente. Svet agencije po pojasnilu vlagatelja ugotavlja, da je jezik izvajanja skladen z 8. členom ZViS.

[bookmark: _Hlk222070333]Vlagatelj je v odzivu z dne 15. 1. 2026, glede na novo ugotovljene večje pomanjkljivosti oziroma neskladnosti v končnem poročilu pri 5. standardu 18. člena Meril za akreditacijo, vezane na predvideni strokovni naslov zapisal, da predvidenega strokovnega naslova ne spreminja ter to pojasnil na tretji strani odziva z zapisom: »Program je zasnovan tako, da združuje temeljna znanja vseh ključnih psiholoških disciplin s poudarkom na aplikativni uporabi psihologije v različnih kontekstih. Študenti pridobijo široko osnovo iz temeljnih področij psihologije, saj študijski program prepleta temeljne psihološke vsebine in metodološka znanja z uporabnimi psihološkimi vsebinami. Glede na cilje in splošne ter predmetno specifične kompetence programa je strokovni naslov diplomirani psiholog (UN) upravičen, saj program diplomanta usposobi za vključitev v raznolika delovna okolja, kjer se zahtevajo psihološka znanja in veščine.« Ob tem še poudarja, da DOBA Fakulteta že izvaja dva študijska programa iz področja psihologije, visokošolski strokovni program Uporabna psihologija, po katerem diplomant pridobi strokovni naslov diplomirani psiholog (VS), in magistrski študijski program Psihologija, po katerem diplomant pridobi strokovni naslov magister psihologije.

Svet agencije je po odzivu vlagatelja  skladno s 5. standardom 18. člena Meril za akreditacijo presojal ali je strokovni naslov diplomirani psiholog, ki ga je za diplomante uporabne psihologije v vlogi za akreditacijo zadevnega študijskega programa predvidel vlagatelj,  skladen s stopnjo, vrsto in vsebino študijskega programa ter z zakonom, ki jih ureja in določa njihovo tvorjenje.  Po mnenju sveta agencije je strokovni naslov v konkretnem primeru tvorjen skladno z  določbami drugega odstavka 4. člena Zakona o strokovnih, znanstvenih in umetniških naslovih (ZSZUN)
(Uradni list RS, št. 100/22 in 16/23)in bi njegovo morebitno nadaljnje specificiranje (tvorjenje neposredno po imenu programa) po nepotrebnem ožilo možnosti za nadaljnji študij s področja. Svet agencije hkrati ugotavlja tudi, da je že akreditiranih kar nekaj študijskih programov, pri katerih strokovni naslov ni tvorjen dobesedno iz imena študijskega programa. Kar se tiče povezanosti vsebine programa in strokovnega naslova, je svet sledil argumentaciji vlagatelja, in sicer da študijski program v zadostni meri zagotavlja temeljna znanja področja psihologije in da je zato mogoče zaključiti, da je uporaba strokovnega naslova diplomirani psiholog skladna s stopnjo, vrsto in vsebino študijskega programa. Skladno s to ugotovitvijo svet agencije ni upošteval ugotovljene neskladnosti v končnem poročilu.  ki 
Svet agencije tako ugotavlja, da je 5. standard kakovosti iz 18. člena Meril za akreditacijo izpolnjen.

Ker je svet agencije ugotovil, da predmetni študijski program izpolnjenje vse standarde kakovosti iz Meril za akreditacijo, je skladno z drugo alinejo šestega odstavka 51.p člena ZViS odločil, kot je odločeno v 1. točki izreka te odločbe.

Merila za akreditacijo v prvem odstavku 49.a člena določajo, da mora visokošolski zavod v 2 letih od dokončnosti odločbe, s katero mu je bila akreditacija podeljena ali podaljšana za pet let, akreditacija podeljena študijskemu programu ali ugotovljena ustreznost izvajanja študijskega programa, svetu agencije poročati o napredku in upoštevanju priporočil, ki so bila navedena v odločbi oziroma končnem poročilu skupine strokovnjakov. Poročilo o napredku se lahko sklicuje na dele samoevalvacijskega ali drugega poročila, iz katerih je razviden napredek oziroma upoštevanje priporočil.

Ker je svet agencije v 1. točki izreka te odločbe podelil akreditacijo univerzitetnemu študijskemu programu Uporabna psihologija za nedoločen čas, je sklenil, da mora visokošolski zavod poročati o napredku kot to izhaja iz 2. točke izreka te odločbe.

Na podlagi 118. člena ZUP organ v odločbi odloči o stroških postopka, kdo trpi stroške postopka, koliko znašajo ter komu in v katerem roku jih je treba plačati. Stroški v postopku predstavljajo avtorski honorar v višini 1.900,00 evrov bruto. Skladno z 51.n členom ZViS se sredstva za plačilo stroškov skupin strokovnjakov zagotovijo v finančnem načrtu agencije


Pouk o pravnem sredstvu

Zoper to odločbo je dovoljena pritožba v roku 30 dni od vročitve pisnega odpravka te odločbe. Pritožba se vloži pisno ali ustno na zapisnik pri organu, ki je to odločbo izdal, svetu Nacionalne agencije Republike Slovenije za kakovost v visokem šolstvu, Miklošičeva cesta 7, 1000 Ljubljana. V pritožbi mora biti navedena odločba, ki se izpodbija, in pri tem označen organ, ki jo je izdal, ter številka in datum odločbe. Pritožnik mora v pritožbi navesti, zakaj odločbo izpodbija (238. člen ZUP). O pritožbi bo odločala pritožbena komisija Nacionalne agencije Republike Slovenije za kakovost v visokem šolstvu. Šteje se, da je pritožba pravočasna, če je zadnji dan roka oddana na pošti.


Postopek vodil:
	Oskar Opassi
Svetovalec področja II
	Dr. Boris Dular
predsednik sveta
Nacionalne agencije Republike Slovenije za kakovost v visokem šolstvu












Vročiti:
- DOBA Fakulteta za uporabne poslovne in družbene študije Maribor, Prešernova ulica 1, 2000 Maribor, osebno.

